จับตา!สหรัฐรายงานการค้ามนุษย์ปี 60 คืนนี้ เล็งจีนถูกหั่นสู่”เทียร์ 3″
สหรัฐเตรียมเผยรายงานการค้ามนุษย์ปี 60 คืนนี้ เล็งจีนถูกหั่นอันดับสู่"เทียร์ 3"
27 มิ.ย. 2560

ผู้สื่อข่าวรายงานว่า กระทรวงการต่างประเทศสหรัฐจะเปิดเผยรายงานสถานการณ์การค้ามนุษย์ (Trafficking in Persons (TIP) Report) ประจำปี 2560 ในวันนี้เวลาประมาณ 21.30 น. ตามเวลาไทย
แถลงการณ์จากกระทรวงการต่างประเทศระบุว่า นายเร็กซ์ ทิลเลอร์สัน รมว.ต่างประเทศ จะเป็นผู้เปิดเผยรายงานนี้ พร้อมกับนางอิวานกา ทรัมป์ บุตรสาวคนโตของประธานาธิบดีโดนัลด์ ทรัมป์ ในฐานะที่ปรึกษาประจำตัวประธานาธิบดี
นางอิวานกา ทรัมป์ จะกล่าวคำเชิดชูเกียรติให้กับบรรดาบุคคลที่อุทิศตนให้กับการต่อสู้กับการค้ามนุษย์ทั้งสิ้น 8 ราย ทั้งชายและหญิง โดยบุคคลเหล่านี้มาจากทั่วโลก
ทางด้านสื่อต่างประเทศรายงานว่า รมว.ต่างประเทศสหรัฐจะตัดสินใจปรับลดอันดับของจีนสู่ระดับ “เทียร์ 3” ซึ่งเป็นระดับเดียวกับอิหร่าน เกาหลีเหนือ ซีเรีย และเมียนมา
สำหรับในรายงานปีที่แล้ว สหรัฐได้ประกาศปรับเพิ่มอันดับให้ไทยอยู่ในระดับ “เทียร์ 2 ที่ต้องจับตามอง” หลังจากที่ไทยถูกจัดอยู่ที่ระดับ “เทียร์ 3” เป็นเวลา 2 ปีติดต่อกัน
ส่วนฟิลิปปินส์ได้รับการจัดอันดับอยู่ที่ระดับ “เทียร์ 1” ซึ่งเป็นระดับสูงสุด ส่วนกัมพูชา อินโดนีเซีย เวียดนาม สิงคโปร์ และบรูไน ได้รับการจัดอันดับอยู่ที่ระดับ “เทียร์ 2” ขณะที่สปป.ลาว และมาเลเซีย ได้รับการจัดอันดับอยู่ที่ระดับ “เทียร์ 2 ที่ต้องจับตามอง”
ทั้งนี้ รายงานดังกล่าวได้ประเมินความพยายามของรัฐบาลทั่วโลกจำนวน 188 ประเทศในการจัดการกับการค้าทาสยุคใหม่ โดยรายงานได้จัดอันดับการแก้ไขปัญหาการค้ามนุษย์ของประเทศต่างๆ เป็น 4 ระดับ คือ เทียร์ 1, เทียร์ 2, เทียร์ 2 ที่ต้องจับตามอง และเทียร์ 3